32004R0214
L 036/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 214/2004 НА КОМИСИЯТА
от 6 февруари 2004 година
за определяне на стандартите за търговия с череши
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 2, параграф 2 от него,
Като има предвид, че:
(1)
Черешите са сред продуктите, изброени в приложение I към Регламент (ЕО) № 2200/96, за които трябва да бъдат приети стандарти. В интерес на яснотата, Регламент (ЕИО) № 899/87 на Комисията от 30 март 1987 г. относно определяне на стандартите за качество на черешите (2), който е изменян многократно, трябва да бъде отменен и заменен с нов регламент. За тази цел и в интерес на запазване на прозрачността на световния пазар, трябва да бъде взет предвид стандартът FFV-13 на ООН/ИКЕ относно търговията и контрола за качество на черешите, препоръчан от Работната група по стандартизация на бързо развалящи се продукти и развитие на качеството към Икономическата комисия за Европа на Организацията на обединените нации (ИКЕ/ООН).
(2)
Приложението на тези нови стандарти трябва да отстрани продукти с незадоволително качество от пазара, да приведе продукцията в съответствие с изискванията на потребителите и да улесни търговията, основана на лоялната конкуренция, като така помогне за повишаване на рентабилността.
(3)
Стандартите се прилагат на всички етапи от търговията. Транспортирането на далечно разстояние, съхранението за определен период от време и различни процеси, на които продуктите са подложени, могат да предизвикат известни изменения, дължащи се на биологично развитие на продуктите или техния нетраен характер. Необходимо е тези изменения да се вземат предвид при прилагането на стандартите на етапите от търговията, следващи този на експедирането.
(4)
Тъй като продуктите от клас „екстра“ трябва да бъдат внимателно сортирани и опаковани, единственото допустимо изменение при тях може да бъде намаляването на свежестта и твърдостта им.
(5)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия с череши, включени в код по КН 0809 20, са определени в приложението.
Стандартите се прилагат на всички етапи от търговията при условията, определени в Регламент (ЕО) № 2200/96.
Въпреки това на етапите след експедирането по отношение на предписанията на стандартите продуктите могат да имат незначителна загуба на свежест и твърдост; продуктите, класирани в класове, различни от клас „екстра“, могат освен това да имат незначителни изменения, дължащи се на развитието им и на нетрайния им характер.
Член 2
Отменя се Регламент (ЕИО) № 899/87.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2004 година.